BRATISLAVA. Európsky parlament schválil posledný septembrový týždeň tretí železničný balík, ktorý má liberalizovať železničnú dopravu v únii. Nové pravidlá majú zatraktívniť železničnú dopravu, ktorá prepravuje každý rok menej cestujúcich. Jej hlavným konkurentom sa totiž stala lacná letecká doprava, ktorú prevádzkujú nízkonákladové spoločnosti.
Najprv medzinárodné, potom národné
Nové pravidlá sú súčasťou rozsiahlych zmien, ktoré Európska únia odštartovala v roku 2001. Ak konečnú verziu tretieho železničného balíka schvália ministri dopravy členských krajín, za meškanie v medzinárodnej i vnútroštátnej doprave budú musieť železničiari platiť. Rovnako to platí aj pri leteckých spoločnostiach. Kompenzácie sa však budú týkať iba meškaní, ktoré spôsobia priamo železničné spoločnosti.
"Nás sa toto rozhodnutie nejako významne nedotkne, pretože meškania nad jednu až dve hodiny sú ojedinelé," povedal hovorca Železničnej spoločnosti Slovensko Miloš Čikovský. Podľa neho v zimnom grafikone meškali iba tri vlaky zo sto, v letnom to bolo päť až šesť vlakov zo sto. "V tom sú však zahrnuté aj krátke, napríklad päťminútové meškania," povedal Čikovský.
Nové pravidlá by mali v medzinárodnej doprave platiť od januára 2010. V prípade vnútroštátnej dopravy to bude od januára 2012.
"Rozhodnutie Európskeho parlamentu umožňuje odklad týchto termínov, ale my máme záujem o cestujúcich, preto predpokladám, že o odklad nepožiadame," povedal Čikovský. Členské štáty budú môcť na určitý čas vyňať z rozhodnutia parlamentu diaľkové vnútroštátne linky. Kompenzácie za meškanie sa tiež nemusia týkať mestských, prímestských a regionálnych železničných služieb.
Za meškanie je kompenzácia aj dnes
Pri meškaní vlakov by mali mať cestujúci nárok na vrátenie cestovného od 25 až do 75 percent.
"My už teraz vraciame cestujúcim v medzinárodnej doprave časť cestovného a k tomu sme sa prihlásili dobrovoľne," povedal Čikovský. Cestujúci má tak nárok na vrátenie 20 percent z cestovného, ak medzinárodný vlak mešká viac ako hodinu cez deň alebo dve hodiny v noci.
Podľa nového by mali byť "peňažné náhrady vyplatené do jedného mesiaca od podania žiadosti o vrátenie", píše Európsky parlament vo svojej správe.
Poslanci Európskeho parlamentu tiež schválili, aby mali držitelia predplatných časových lístkov v prípade častých meškaní vlaku alebo pri zrušení spojov nárok na kompenzáciu vo forme bezplatných ciest, zliav alebo na predĺženie platnosti ich časového lístka.
Lepšie podmienky pre všetkých
Súčasťou nových opatrení sú aj lepšie podmienky pre ľudí so zníženou mobilitou alebo možnosť kúpiť si cestovný lístok priamo vo vlaku. Železnice budú musieť zaručiť prístup imobilným ľuďom na stanice a nástupiská. U nás tak urobia Železnice Slovenskej republiky ako vlastník infraštruktúry. V súčasnosti prebiehajú opravy viacerých staníc, aby spĺňali požadované kritériá.
"Stabilne máme pre imobilných cestujúcich vybavené iba IC vlaky," povedal Čikovský s tým, že pri nákupe nových vozňov už berú do úvahy aj požiadavky takýchto cestujúcich. Dnes si imobilný cestujúci musí špeciálny vozeň objednať a železničná spoločnosť mu dá vedieť, kedy môže cestovať.
Cestovné lístky si môže cestujúci kúpiť vo vlaku už dnes. Ale za príplatok. "Je to bežné vo všetkých železničných spoločnostiach," povedal Čikovský. Ďalšou možnosťou sú samovybavovacie automaty, na ktoré však musí mať cestujúci dostatok drobných mincí. Papierové peniaze totiž automaty neakceptujú.
"Rátame už s tým, že prejdeme na euro a potom nebude taký problém s mincami," uzatvoril Čikovský.
1. balík (2001) - stanovili sa rámcové podmienky na vstup dopravných podnikov na jednotlivé medzinárodné trhy
2. balík (2002) – vytvoril sa integrovaný železničný trh, v ktorom je medzinárodne zaistená bezpečnosť a interoperabilita
3. balík (2007) – posilnili sa práva cestujúcich a zvýšila sa konkurencia v železničnej doprave
Koľko vrátia železnice
|Meškanie (v minútach)||Vrátené cestovné (v %)|
|viac ako 60||25|
|viac ako 120||50|
|viac ako 180||75|
Zdroj: Európsky parlament